149. löggjafarþing 2018–2019.

Þingskjal x — x. mál.

Stjórnarfrumvarp.

Frumvarp til laga

um breytingu á ýmsum lögum vegna nýrra laga um persónuvernd og vinnslu persónuupplýsinga

Frá félags- og jafnréttismálaráðherra.

I. kafli

Breyting á lögum um almannatryggingar, nr. 100/2007, með síðari breytingum.

1. gr.

Eftirfarandi breytingar verða á 40. gr. laganna:

1. Orðin „að fengnu skriflegu samþykki umsækjanda og greiðsluþega“ í 1. mgr. falla brott.
2. Orðin „að fengnu skriflegu samþykki beggja“ í 2. mgr. falla brott.

II. kafli

Breyting á lögum um vinnumarkaðsaðgerðir, nr. 55/2006, með síðari breytingum.

2. gr.

3. mgr. 7. gr. laganna fellur brott.

3. gr.

Á eftir 7. gr. laganna kemur ný grein, 7. gr. a, ásamt fyrirsögn, svohljóðandi:

Upplýsingaöflun.

Að því marki sem Vinnumálastofnun telur nauðsynlegt vegna vinnslu umsókna atvinnuleitenda um þátttöku í vinnumarkaðsaðgerðum, framkvæmd vinnumarkaðsúrræða og vinnumiðlunar samkvæmt lögum þessum skal stofnunin afla upplýsinga frá félagsþjónustu sveitarfélaga, starfsendurhæfingarsjóðum samkvæmt lögum um atvinnutengda starfsendurhæfingu og starfsemi starfsendurhæfingarsjóða, Tryggingarstofnun ríkisins, þjónustustofnunum samkvæmt lögum um málefni fatlaðs fólks, þjónustuaðilum skv. 2. mgr. 12. gr. laga þessara, atvinnurekendum, símenntunarmiðstöðvum, viðurkenndum menntastofnunum innan hins almenna menntakerfis og skólum á háskólastigi eftir því sem við á hverju sinni, og ber hlutaðeigandi aðilum að veita Vinnumálastofnun umbeðnar upplýsingar búi þeir yfir þeim.

Vinnumálastofnun er heimilt að miðla upplýsingum til aðila samkvæmt 1. mgr. þegar nauðsynlegt er að mati stofnunarinnar vegna framkvæmdar vinnumarkaðsúrræða og vinnumiðlunar samkvæmt lögum þessum.

III. kafli

Breyting á lögum um atvinnuleysistryggingar, nr. 54/2006, með síðari breytingum.

4. gr.

Á eftir orðunum „Innheimtustofnun sveitarfélaga“ í 4. mgr. 9. gr. laganna kemur: hlutaðeigandi atvinnurekendur.

IV. kafli

Breyting á lögum um fæðingar og foreldraorlof, nr. 95/2000, með síðari breytingum.

5. gr.

3. málsl. 3. mgr. 15. gr. laganna fellur brott.

V. kafli

Breyting á lögum um húsnæðisbætur, nr. 75/2016, með síðari breytingum.

6. gr.

e-liður 2. mgr. 9. gr. laganna fellur brott.

7. gr.

2. mgr. 14. gr. laganna fellur brott.

8. gr.

Orðin „að fengnu umboði umsækjanda og annarra heimilismanna, 18 ára og eldri, sbr. 2. mgr. 14. gr.“ í 1. mgr. 15. gr. laganna falla brott.

9. gr.

Eftirfarandi breytingar verða á 22. gr.:

1. 1. mgr. fellur brott.
2. 2. mgr. fellur brott.
3. 1. málsl. 3. mgr. orðast svo: Verði heimilismaður 18 ára á því tímabili sem greiddar eru húsnæðisbætur skal framkvæmdaraðli endurreikna húsnæðisbæturnar á grundvelli nýrra upplýsinga um tekjur og eignir allra heimilismanna, 18 ára og eldri, sbr. 1. mgr. 25. gr.
4. 4. mgr. fellur brott.

10. gr.

Orðin „að fengnu umboði heimilismanna, 18 ára og eldri“ í 28. gr. laganna falla brott.

VI. kafli

Breyting á lögum um umboðsmann skuldara, nr. 100/2010, með síðari breytingum

11. gr.

1. og 2. mgr. 3. gr. orðast svo:

Þegar einstaklingur óskar eftir aðstoð umboðsmanns skuldara skal umboðsmaður skuldara, á öllum stigum málsmeðferðar samkvæmt hlutaðeigandi lögum, óska eftir öllum nauðsynlegum upplýsingum frá skuldara, opinberum aðilum og einkaaðilum, svo sem um tekjur, gjöld, eignir, skuldir, ábyrgðir, framfærslu- og húsnæðiskostnað sem og framferði einstaklingsins. Ber framangreindum aðilum að veita umboðsmanni skuldara umbeðnar upplýsingar án endurgjalds búi þeir yfir þeim. Upplýsingaöflun umboðsmanns skuldara er háð því skilyrði að hún sé nauðsynleg, að mati umboðsmanns skuldara, þannig að hann geti sinnt hlutverki sínu samkvæmt lögum þessum.

Umboðsmanni skuldara er heimilt að miðla til kröfuhafa viðeigandi upplýsingum sem gefa heildarmynd af fjárhag skuldara þegar slík miðlun er nauðsynleg, að mati umboðsmanns skuldara, þannig að hann geti sinnt hlutverki sínu samkvæmt lögum þessum.

VII. kafli

Breyting á lögum um greiðsluaðlögun einstaklinga, nr. 101/2010, með síðari breytingum.

12. gr.

Eftirfarandi breytingar verða á 4. gr. laganna:

1. 11. tölul. 1. mgr. fellur brott.
2. 2. mgr. fellur brott.
3. Orðin „vottorð um hjúskaparstöðu og fjölskyldu“ í 3. mgr. falla brott.
4. 5. mgr. fellur brott.

13. gr.

2. mgr. 5. gr. laganna orðast svo:

Á öllum stigum málsmeðferðar skal umboðsmaður skuldara óska eftir öllum nauðsynlegum upplýsingum frá skuldara, opinberum aðilum og einkaaðilum, svo sem um tekjur, gjöld, eignir, skuldir, ábyrgðir, framfærslu- og húsnæðiskostnað og framferði skuldarans. Ber aðilum skv. 1. málsl. að veita umboðsmanni skuldara umbeðnar upplýsingar án endurgjalds búi þeir yfir þeim. Upplýsingaöflun umboðsmanns skuldara er háð því skilyrði að hún sé nauðsynleg, að mati umboðsmanns skuldara, þannig að hann geti sinnt hlutverki sínu samkvæmt lögum þessum.

14. gr.

Við 2. málsl. 1. mgr. 26. gr. laganna bætist: sbr. 5. gr.

VIII. kafli

Breyting á lögum um fjárhagsaðstoð til greiðslu tryggingar fyrir kostnaði vegna gjaldþrotaskipta, nr. 9/2014, með síðari breytingum.

15. gr.

Í stað 3. mgr. 4. gr. laganna koma tvær nýjar málsgreinar, svohljóðandi:

Umboðsmaður skuldara skal ganga úr skugga um að í umsókn skuldara komi fram allar nauðsynlegar upplýsingar og getur hann, ef þörf krefur, krafist þess að skuldari staðfesti upplýsingarnar með skriflegum gögnum.

Á öllum stigum málsmeðferðar skal umboðsmaður skuldara óska eftir öllum nauðsynlegum upplýsingum frá skuldara, opinberum aðilum og einkaaðilum, svo sem um tekjur, gjöld, eignir, skuldir, ábyrgðir, framfærslu- og húsnæðiskostnað og framferði umsækjanda. Ber aðilum skv. 1. málsl. að veita umboðsmanni skuldara umbeðnar upplýsingar án endurgjalds búi þeir yfir þeim. Upplýsingaöflun umboðsmanns skuldara er háð því skilyrði að hún sé nauðsynleg, að mati umboðsmanns skuldara, þannig að hann geti sinnt hlutverki sínu samkvæmt lögunum.

IX. Kafli

Breytingar á lögum um félagsþjónustu sveitarfélaga nr. 40/1991, með síðari breytingum,

16. gr.

57. gr. laga orðast svo:

Að því marki sem nauðsynlegt er vegna vinnslu umsókna um þjónustu og aðstoð samkvæmt lögum þessum er félagsmálanefndum og starfsmönnum þeirra heimilt að afla upplýsinga frá Vinnumálastofnun, Tryggingastofnun ríkisins, Ríkisskattstjóra, Útlendingastofnun, Íbúðalánasjóði, heilbrigðisstofnunum, atvinnurekendum, starfsendurhæfingarsjóðum, viðurkenndum menntastofnunum innan hins almenna menntakerfis og skólum á háskólastigi eftir því sem við á hverju sinni, og ber hlutaðeigandi aðilum að verða við beiðni um upplýsingar búi þeir yfir umbeðnum upplýsingum.

Þá er heimilt að óska eftir læknisvottorði þegar um er að ræða umsóknir um þjónustu vegna veikinda, slysa eða annarra slíkra ástæðna.

17. gr.

2. mgr. 62. gr. fellur brott.

X. kafli

Breytingar á lögum um Greiningar- og ráðgjafastöð ríkisins nr. 83/2003, með síðari breytingum.

18. gr.

Eftirfarandi breytingar verða á 7. gr.:

1. Á undan orðinu „varðveislu“ í 2. mgr. kemur: vinnslu og. Orðið „og“ á eftir orðinu „sjúklinga“ fellur brott og á eftir orðinu „heilbrigðisstarfsmenn“ kemur: og lögum um persónuvernd og vinnslu persónuupplýsinga.
2. Við greinina bætast tvær nýjar málsgreinar svohljóðandi:

Greiningar- og ráðgjafastöð ríkisins er heimilt að afla og vinna með persónuupplýsingar og gögn, s.s. læknisfræðilegar upplýsingar og vottorð, sem nauðsynleg eru vegna þeirrar þjónustu sem stöðin veitir. Þá er henni heimilt að miðla niðurstöðum greininga og öðrum nauðsynlegum upplýsingum til þjónustuveitenda samkvæmt lögum um málefni fatlaðs fólks, lögum um félagsþjónustu sveitarfélaga, lögum um heilbrigðisþjónustu, lögum um grunnskóla, lögum um leikskóla, lögum um vinnumarkaðsaðgerðir og annarra þjónustustofnana þar sem einstaklingur sækir sér lögbundna þjónustu.

Stofnunin skal halda skrá yfir alla þá sem njóta þjónustu hennar í þeim tilgangi að hafa yfirsýn yfir stærð hópsins, bæta þjónustu við þá, tryggja gæði þjónustunnar og hafa eftirlit með henni, til tölfræðiúrvinnslu og vísindarannsókna í samræmi við skilgreint hlutverk hennar.

XI. Kafli

Breytingar á lögum um þjónustu- og þekkingarmiðstöð fyrir blinda, sjónskerta og einstaklinga með samþætta sjón- og heyrnarskerðingu, nr. 160/2008, með síðari breytingum.

19. gr.

2. mgr. 6. gr. fellur brott.

XII. Kafli

Gildistaka.

20. gr.

Lög þessi öðlast þegar gildi.

Greinargerð.

1. Inngangur.

Tilefni þessa frumvarps eru lög nr. 90/2018, um persónuvernd og vinnslu persónuupplýsinga, sem samþykkt voru á Alþingi 13. júní 2018. Lögin öðluðust gildi 15. júlí sama ár og frá þeim tíma féllu úr gildi lög nr. 77/2000, um persónuvernd og meðferð persónuupplýsinga, með síðari breytingum. Með lögum um persónuvernd og vinnslu persónuupplýsinga var lögfest hér á landi reglugerð Evrópuþingsins og ráðsins (ESB) 2016/679 frá 27. apríl 2016 um vernd einstaklinga í tengslum við vinnslu persónuupplýsinga og um frjálsa miðlun slíkra upplýsinga eins og hún hefur verið aðlöguð að samningnum um Evrópska efnahagssvæðið *(e. Regulation (EU) 2016/679 of the European Parliament and of the Council on the protection of natural persons with regard to the processing of ersonald ata and on the free movement of such data, and repealing Directive 95/46/EC)*. Reglugerðin kom til framkvæmda innan Evrópusambandsins þann 25. maí 2018 og leysti af hólmi tilskipun Evrópusambandsins og ráðsins 95/46/EB frá 24. október 1995 um vernd einstaklinga í tengslum við vinnslu persónuupplýsinga og um frjálsa miðlun slíkra upplýsinga.

Meginefni frumvarpsins var unnið í tengslum við vinnu dómsmálaráðuneytisins við frumvarp það er varð að framangreindum lögum nr. 90/2018, um persónuvernd og vinnslu persónuupplýsinga. Við þá vinnu var settur á fót samráðshópur allra ráðuneyta sem hafði það hlutverk að fara yfir ákvæði sérlaga sem varða vinnslu persónuupplýsinga í samvinnu við þær stofnanir sem starfa á grundvelli hlutaðeigandi laga í því skyni að meta hvaða breytingar kynnu að vera nauðsynlegar vegna hinna nýju persónuverndarreglna. Yfirferð samráðshópsins leiddi í ljós að gera þyrfti ýmsar efnislegar breytingar á ákvæðum hinna ýmsu laga í tengslum við frumvarpið. Með lögum um persónuvernd og vinnslu persónuupplýsinga voru aftur á móti aðeins gerðar lágmarksbreytingar á hinum ýmsu lögum sem nauðsynlegar þóttu vegna beinna tilvísana til eldri laga um persónuvernd og meðferð persónuupplýsinga, sbr. 54. gr. laganna.

2. Tilefni og nauðsyn lagasetningar.

Við vinnslu frumvarps þess er varð að lögum nr. 90/2018, um persónuvernd og vinnslu persónuupplýsinga, var ákveðið að gera aðeins lágmarksbreytingar á ákvæðum annarra laga vegna tilvísana til eldri laga nr. [77/2000](https://www.althingi.is/lagas/148b/2000077.html), um persónuvernd og meðferð persónuupplýsinga, með síðari breytingum, eins og fram kemur hér að framan. Gert var ráð fyrir að hvert og eitt ráðuneyti myndi ráðast í frekari efnislega endurskoðun á ákvæðum laga sem falla undir málefnasvið viðkomandi ráðuneytis. Undir málefnasvið félags- og jafnréttismálaráðherra falla ýmis lög sem varða mikilvæg réttindi og skyldur almennra borgara þar sem vinna þarf með persónuupplýsingar um einstaklinga og þá oft og tíðum viðkvæmar persónuupplýsingar, s.s. upplýsingar um heilsufar í því skyni að kanna hvort skilyrði fyrir ýmis konar félagslegri aðstoð eru uppfyllt. Mikilvægt þykir að vinnsla slíkra upplýsinga sé vönduð og í samræmi við lög nr. 90/2018, um persónuvernd og vinnslu persónuupplýsinga, og því er frumvarp þetta lagt fram.

3. Meginefni frumvarpsins.

Frumvarpinu er ætlað að gera nauðsynlegar breytingar á ákvæðum laga sem falla undir málefnasvið félags- og jafnréttismálaráðherra, til þess að tryggja að vinnsla persónuupplýsinga samkvæmt viðkomandi lögum samræmist ákvæðum laga nr. 90/2018, um persónuvernd og vinnslu persónuupplýsinga. Um er að ræða breytingar á lögum nr. 100/2007 um almannatryggingar, lögum nr. 54/2006 um atvinnuleysistryggingar, lögum nr. 55/2006 um vinnumarkaðsaðgerðir, lögum nr. 95/2000 um fæðingar- og foreldraorlof, lögum nr. 75/2016 um húsnæðisbætur, lögum nr. 100/2010 um umboðsmann skuldara, lögum nr. 101/2010 um greiðsluaðlögun einstaklinga, lögum nr. 9/2014 um fjárhagsaðstoð til greiðslu tryggingar fyrir kostnaði vegna gjaldþrotaskipta, lögum nr. 40/1991 um félagsþjónustu sveitarfélaga, lögum nr. 83/2003 um Greiningar- og ráðgjafastöð ríkisins og lögum nr. 160/2008 um þjónustu- og þekkingarmiðstöð fyrir blinda, sjónskerta og einstaklinga með samþætta sjón- og heyrnarskerðingu.

4. Samræmi við stjórnarskrá og alþjóðlegar skuldbindingar.

Efni frumvarps þessa þykir ekki gefa sérstakt tilefni til mats á samræmi við ákvæði stjórnarskrár eða alþjóðlegar skuldbindingar enda eingöngu um að ræða breytingar á ákvæðum tiltekinna laga í því skyni að tryggja að þau gangi ekki gegn ákvæðum laga nr. 90/2018, um persónuvernd og vinnslu persónuupplýsinga.

5. Samráð.

Frumvarp þetta var samið í velferðarráðuneytinu í samráði við þær stofnanir sem falla undir málefnasvið félags- og jafnréttismálaráðherra og starfa á grundvelli þeirra laga sem í hlut eiga.

Þá fór frumvarpið í opið umsagnarferli í samráðsgátt Stjórnarráðsins í byrjun október 2018 þar sem almenningi gafst kostur á að koma með athugasemdir við drög að frumvarpinu. *(Hér verður uppfærður texti í samræmi við niðurstöður þess samráðs)*. Enn fremur voru áform um gerð frumvarpsins kynnt öðrum ráðuneytum.

6. Mat á áhrifum.

 Mikilvægt þykir að gera greinarmun á þeim áhrifum sem ný lög nr. 90/2018, um persónuvernd og vinnslu persónuupplýsinga, hafa í för með sér, svo sem á störf opinberra stofnana, og þeirra áhrifa sem efni frumvarps þessa kann að hafa á störf viðkomandi stofnana. Þannig hefur frumvarp þetta ekki í för með sér breytingar í tengslum við þá þjónustu sem hlutaðeigandi stofnunum er ætlað að veita heldur gerir frumvarpið ráð fyrir nauðsynlegum breytingum á ákvæðum laga sem falla undir málefnasvið félags- og jafnréttismálaráðherra til þess að tryggja að vinnsla persónuupplýsinga á grundvelli viðkomandi laga samræmist ákvæðum laga um persónuvernd og vinnslu persónuupplýsinga. Því er ekki talið að frumvarp þetta muni hafa áhrif á almannahagsmuni né helstu hagsmunaaðila svo að teljandi sé.

Frumvarp þetta felur ekki í sér efnislegar breytingar frá gildandi rétti eftir gildistöku laga 90/2018, um persónuvernd og vinnslu persónuupplýsinga. Er hér einungis verið að leggja til breytingar á ákvæðum ýmissa laga til samræmis við framangreind lög sem eru ný lög hér á landi á sviði persónuverndar. Gefur efni frumvarpsins því ekki tilefni til að ætla að það stuðli að mismunun á grundvelli kyns eða hafi misjöfn áhrif á stöðu kynjanna.

Um einstakar greinar frumvarpsins.

Um 1. gr.

Í 1. og 2. mgr. 40. gr. laga um almannatryggingar er kveðið á um heimild Tryggingastofnunar ríkisins til að afla nauðsynlegra upplýsinga um tekjur umsækjanda um greiðslur frá stofnuninni sem og greiðsluþega auk nauðsynlegra upplýsinga um tekjur maka viðkomandi, eftir því sem við á, ef þær geta haft áhrif á fjárhæð greiðslna. Í gildandi lögum er kveðið á um að skilyrði fyrir framangreindri heimild Tryggingastofnunar sé að umsækjandi eða greiðsluþegi, eftir því sem við á, og eftir atvikum maki umsækjanda eða greiðsluþega, hafi veitt skriflegt samþykki fyrir öflun upplýsinganna.

Hér er gert ráð fyrir að skilyrðið um að fyrir liggi skriflegt samþykki framangreindra aðila til að Tryggingastofnun ríkisins sé heimilt að afla upplýsinga um tekjur verði fellt brott úr 1. og 2. mgr. 40. gr. laganna. Er það gert þar sem þær upplýsingar sem hér um ræðir eru nauðsynlegar til að Tryggingastofnun sé unnt að meta hvort einstaklingar eigi rétt til greiðslna frá stofnuninni og ákvarða fjárhæð þeirra og því má ætla að krafa um samþykki viðkomandi fyrir öflun upplýsinganna hafi ekki þýðingu í þessu sambandi. Er því gert ráð fyrir að Tryggingastofnun verði áfram heimilt að afla þeirra upplýsinga sem kveðið er á um í umræddum ákvæðum enda eingöngu um nauðsynlegar upplýsingar að ræða til að unnt sé að meta hvort umsækjandi um greiðslur eða greiðsluþegi uppfylli skilyrði laganna og eftir atvikum hversu háar greiðslur hann eigi rétt á. Samkvæmt 37. gr. laganna hvílir rík leiðbeiningaskylda á Tryggingastofnun, m.a. um þau gögn sem þurfa að fylgja umsóknum og ber stofnuninni því að upplýsa umsækjendur um að umræddar upplýsingar séu nauðsynlegar til að unnt sé að taka ákvarðanir um rétt þeirra til greiðslna innan almannatryggingakerfisins og að stofnunin muni afla nauðsynlegra upplýsinga.

Loks ber að nefna að krafa um umrætt samþykki þykir eðli málsins samkvæmt ekki samrýmast ákvæðum laga nr. 90/2018, um persónuvernd og vinnslu persónuupplýsinga og þykir því nauðsynlegt að fella þá kröfu brott.

Um 2. og 3. gr.

Í 3. mgr. 7. gr. laga um vinnumarkaðsaðgerðir er kveðið á um að Vinnumálastofnun sé heimilt að óska eftir upplýsingum frá öðrum aðilum vegna einstakra umsókna atvinnuleitenda um þátttöku í vinnumarkaðsaðgerðum þegar ástæða er til að mati stofnunarinnar.

Hér er gert ráð fyrir að framangreind 3. mgr. 7. gr. laganna falli brott en þess í stað verði í lögunum skýrt kveðið á um skyldu Vinnumálastofnunar til upplýsingaöflunar. Er þannig gert ráð fyrir að Vinnumálastofnun skuli, að því marki sem stofnunin telur nauðsynlegt vegna vinnslu umsókna atvinnuleitenda um þátttöku í vinnumarkaðsaðgerðum, veitingu þjónustu og framkvæmd vinnumarkaðsúrræða sem og vinnumiðlunar samkvæmt lögunum, afla upplýsinga frá félagsþjónustu sveitarfélaga, starfsendurhæfingarsjóðum samkvæmt lögum um atvinnutengda starfsendurhæfingu og starfsemi starfsendurhæfingarsjóða, Tryggingarstofnun ríkisins, þjónustustofnunum samkvæmt lögum um málefni fatlaðs fólks, þjónustuaðilum skv. 2. mgr. 12. gr. laganna, atvinnurekendum, símenntunarmiðstöðvum, viðurkenndum menntastofnunum innan hins almenna menntakerfis og skólum á háskólastigi eftir því sem við á hverju sinni. Jafnframt er gert ráð fyrir að hlutaðeigandi aðilum beri að verða við beiðni Vinnumálastofnunar búi þeir yfir umbeðnum upplýsingum. Þá er gert ráð fyrir að Vinnumálastofnun sé heimilt að miðla upplýsingum til framangreindra aðila þegar nauðsynlegt er vegna veitingar þjónustu og framkvæmdar vinnumarkaðsúrræða sem og vinnumiðlunar.

Þykir mikilvægt að kveðið verði með skýrum hætti á um skyldu Vinnumálastofnunar til upplýsingaöflunar að þessi leyti þannig að stofnunin geti sinnt lögbundnu hlutverki sínu hvað varðar aðstoð við atvinnuleitendur auk þess sem breytingin þykir nauðsynleg eftir gildistöku laga nr. 90/2018, um persónuvernd og vinnslu persónuupplýsinga.

Ekki er gert ráð fyrir að vísað sé sérstaklega til laga um persónuvernd og vinnslu persónuupplýsinga þar sem að þau lög gilda almennt um öll tilvik þar sem persónuupplýsingar og vinnsla þeirra er þess eðlis að tilvikin falla undir gildissvið þeirra laga.

Um 4. gr.

Í 4. mgr. 9. gr. laga um atvinnuleysistryggingar er kveðið á um að skattyfirvöld, Tryggingastofnun ríkisins, sjúkratryggingastofnunin, Innheimtustofnun sveitarfélaga, hlutaðeigandi lífeyrissjóðir, hlutaðeigandi stéttarfélög, félög og heildarsamtök stéttarfélaga sem reka sjúkra- eða styrktarsjóði fyrir launafólk á innlendum vinnumarkaði, Fangelsismálastofnun, tollyfirvöld, eftirlitsfulltrúar samtaka aðila vinnumarkaðarins, sbr. lög nr. 42/2010, um vinnustaðaskírteini og eftirlit á vinnustöðum, Vegagerðin, Lánasjóður íslenskra námsmanna, viðurkenndar menntastofnanir innan hins almenna menntakerfis og skólar á háskólastigi skuli láta Vinnumálastofnun í té upplýsingar sem nauðsynlegar eru við framkvæmd laganna.

Hér er lagt er til að hlutaðeigandi atvinnurekendum verði jafnframt skylt að láta Vinnumálastofnun í té þær upplýsingar sem stofnunin telur nauðsynlegar við framkvæmd laganna. Er þetta lagt til þar sem að upplýsingar sem atvinnurekendur búa yfir þykja nauðsynlegar svo Vinnumálastofnun sé unnt að afgreiða umsóknir um atvinnuleysisbætur. Má í þessu sambandi nefna vottorð vinnuveitanda skv. 1. mgr. 16. gr. laganna og þær upplýsingar sem þar koma fram. Þykir því mikilvægt að skýrt sé kveðið á um í lögunum að hlutaðeigandi atvinnurekendur skuli láta Vinnumálastofnun í té nauðsynlegar upplýsingar svo stofnunin geti sinnt hlutverki sínu samkvæmt lögunum auk þess sem breytingin þykir nauðsynleg eftir gildistöku laga nr. 90/2018, um persónuvernd og vinnslu persónuupplýsinga.

 Ekki er gert ráð fyrir að vísað sé sérstaklega til laga um persónuvernd og vinnslu persónuupplýsinga þar sem að þau lög gilda almennt um öll tilvik þar sem persónuupplýsingar og vinnsla þeirra er þess eðlis að tilvikin falla undir gildissvið þeirra laga.

Um 5. gr.

Í 3. mgr. 15. gr. laga um fæðingar- og foreldraorlof er kveðið á um að útreikningur á greiðslum til foreldris í fæðingarorlofi skuli byggjast á upplýsingum sem Vinnumálastofnun aflar um tekjur foreldra úr skattframtölum, staðgreiðsluskrá og tryggingagjaldsskrá skattyfirvalda. Jafnframt er kveðið á um að Vinnumálastofnun skuli leita staðfestingar hjá skattyfirvöldum á því að upplýsingar úr staðgreiðsluskrá og tryggingagjaldsskrá hafi verið í samræmi við álagningu skattyfirvalda vegna viðmiðunartímabila samkvæmt lögunum. Þá er kveðið á um að samþykki umsækjanda um greiðslur í fæðingarorlofi þurfi fyrir öflun gagnanna.

Hér er lagt til að fellt verði brott úr umræddu ákvæði að samþykki umsækjanda um greiðslur í fæðingarorlofi þurfi fyrir öflun framangreindra gagna. Þetta er lagt til þar sem kveðið er á um að Vinnumálastofnun skuli afla tiltekinna upplýsinga við útreikning á greiðslum til foreldra í fæðingarorlofi og því má ætla að krafa um samþykki viðkomandi foreldris fyrir öflun upplýsinganna hafi ekki þýðingu í þessu sambandi. Er því gert ráð fyrir að Vinnumálastofnun afli áfram þeirra gagna sem stofnuninni ber samkvæmt ákvæðinu enda eingöngu um upplýsingar að ræða sem stofnuninni eru nauðsynlegar við útreikning á greiðslum til foreldra í fæðingarorlofi en slík krafa um samþykki þykir eðli málsins samkvæmt ekki samrýmast ákvæðum laga nr. 90/2018, um persónuvernd og vinnslu persónuupplýsinga.

Um 6.–10. gr.

Lagðar eru til breytingar á 9., 14., 15., 22. og 28. gr. laga nr. 75/2016, um húsnæðisbætur, sem allar lúta að því að fella brott úr fyrrnefndum ákvæðum kröfu um að umsækjandi um húsnæðisbætur og aðrir heimilismenn, eftir því sem við á, veiti framkvæmdaraðila laganna umboð til öflunar tiltekinna upplýsinga. Ástæða þess er að um er að ræða upplýsingar sem ætla má að séu framkvæmdaraðila nauðsynlegar við mat á því hvort uppfyllt séu skilyrði fyrir greiðslu húsnæðisbóta sem og við útreikning á greiðslum húsnæðisbóta til umsækjenda um slíkar bætur jafnframt má því ætla að krafa um samþykki viðkomandi aðila fyrir öflun upplýsinganna hafi ekki þýðingu í þessu sambandi en Er því gert ráð fyrir að framkvæmdaraðili afli áfram þeirra upplýsinga sem hann telur nauðsynlegar við útreikning á greiðslum húsnæðisbóta til umsækjenda um slíkar bætur en krafa um umrætt samþykki þykir eðli málsins samkvæmt ekki samrýmast ákvæðum laga nr. 90/2018, um persónuvernd og vinnslu persónuupplýsinga.

Um 11. gr.

Í 1. mgr. 3. gr. laga um umboðsmann skuldara er kveðið á um að umboðsmaður skuldara geti krafið stjórnvöld um allar þær upplýsingar sem hann telur nauðsynlegar til að hann geti sinnt hlutverki sínu lögum samkvæmt, jafnvel þótt lög mæli fyrir um þagnarskyldu stjórnvalds. Jafnframt er kveðið á um að með sama hætti sé fyrirtækjum og samtökum skylt að veita umboðsmanni skuldara allar upplýsingar sem að mati stofnunarinnar eru nauðsynlegar til að hún geti sinnt hlutverki sínu. Stofnunin getur þó ekki krafist upplýsinga er varða öryggi ríkisins eða utanríkismál sem leynt skulu fara nema með leyfi ráðherra þess sem í hlut á.

Hér er lagt til að í stað fyrrnefndrar 1. mgr. 3. gr. laganna komi ný málsgrein þar sem skýrt verði kveðið á um að þegar einstaklingur óskar eftir aðstoð umboðsmanns skuldara skuli umboðsmaður, á öllum stigum málsmeðferðar samkvæmt hlutaðeigandi lögum, óska eftir öllum nauðsynlegum upplýsingum frá skuldara, opinberum aðilum og einkaaðilum, svo sem um tekjur, gjöld, eignir, skuldir, ábyrgðir, framfærslu- og húsnæðiskostnað sem og framferði einstaklingsins. Með opinberum aðilum er átt við öll stjórnvöld. Jafnframt er gert ráð fyrir að kveðið verði á um að framangreindum aðilum beri að veita umboðsmanni skuldara umbeðnar upplýsingar án endurgjalds búi þeir yfir þeim. Er gert ráð fyrir þessu þar sem forsenda þess að umboðsmaður skuldara geti sinnt hlutverki sínu samkvæmt lögum er að kveðið sé á um víðtæka gagnaöflun embættisins þannig að yfirsýn náist yfir aðstæður þeirra einstaklinga sem leita eftir aðstoð hjá embættinu. Má í þessu sambandi nefna upplýsingar um tekjur viðkomandi, hvort sem er að ræða tekjur vegna vinnu eða aðrar tekjur, svo sem bætur, styrki, greiðslur úr lífeyrissjóði, meðlagsgreiðslur eða opinbera fjárhagsaðstoð svo og önnur gögn sem geta gefið heildarmynd af fjárhag og aðstæðum skuldara, s.s. upplýsingar um heilsufar, félagslegar aðstæður og upplýsingar sem varða sakfellingar í refsimálum og refsiverð brot. Enn fremur er gert ráð fyrir að í lokamálslið ákvæðisins verði kveðið á um að framangreind upplýsingaöflun umboðsmanns skuldara sé háð því skilyrði að hún sé að hans mati nauðsynleg þannig að hann geti sinnt hlutverki sínu. Er því jafnframt lagt til að 2. mgr. 3. gr. laganna sem fjallar um sama skilyrði verði fellt brott, enda þykir krafa um að samþykki skuldara þurfi að liggja fyrir þannig að umboðsmaður skuldara geti aflað nauðsynlegra upplýsinga eðli málsins samkvæmt ekki samrýmast ákvæðum laga nr. 90/2018, um persónuvernd og vinnslu persónuupplýsinga. Lagt er til að í stað fyrrnefndrar 2. mgr. bætist við ný málsgrein þannig að skýrt verði kveðið á um að umboðsmanni skuldara sé heimilt að miðla til lánadrottna viðeigandi upplýsingum sem gefa heildarmynd af fjárhag skuldara þegar slík miðlun er að mati umboðsmanns nauðsynleg svo að hann geti sinnt hlutverki sínu. Nauðsynlegt þykir að skýrt sé kveðið á um þessa heimild umboðsmanns skuldara svo tryggt sé að hann geti haft milligöngu um samskipti og samninga við lánardrottna með hagsmuni skuldara að leiðarljósi sbr. b-lið 2. mgr. 1. gr. laga um umboðsmann skuldara.

Breyting þessi þykir nauðsynleg eftir gildistöku laga nr. 90/2018, um persónuvernd og vinnslu persónuupplýsinga. Ekki er þó gert ráð fyrir að vísað sé sérstaklega til laga um persónuvernd og vinnslu persónuupplýsinga, þar sem að þau lög gilda almennt um öll tilvik þar sem persónuupplýsingar og vinnsla þeirra er þess eðlis að tilvikin falla undir gildissvið þeirra laga.

Um 12. gr.

Í 11. tölul. 1. mgr. 4. gr. laga um greiðsluaðlögun einstaklinga er kveðið á um að í umsókn skuldara um greiðsluaðlögun skuli koma fram yfirlýsing um að umboðsmanni skuldara sé heimilt að staðreyna gefnar upplýsingar og afla nánari upplýsinga, án þess að þagnarskylda þeirra sem búa yfir slíkum upplýsingum hindri það, sé talin þörf á því. Hér er gert ráð fyrir að umræddur 11. tölul. 1. mgr. 4. gr. laganna falli brott þar sem í 13. gr. er gert ráð fyrir að umboðsmanni skuldara sé skylt að afla þeirra upplýsinga sem hann telur þurfa til að geta sinnt hlutverki sínu samkvæmt lögunum. Þá þykir krafa um umrædda yfirlýsingu eðli málsins samkvæmt ekki samrýmast ákvæðum laga nr. 90/2018, um persónuvernd og vinnslu persónuupplýsinga.

Í 2. mgr. 4. gr. laganna er kveðið á um að sömu upplýsingar um maka skuldara og þá sem teljast til heimils með honum skulu koma fram í umsókn skuldara um greiðsluaðlögun og 1. mgr. ákvæðisins gerir ráð fyrir að komi fram í umsókninni hvað varðar aðstæður skuldarans sjálfs. Hér er gert ráð fyrir að umrædd 2. mgr. 4. gr. falli brott. Er gert ráð fyrir þessu þar sem umræddar upplýsingar um maka skuldara og þá sem teljast til heimils með honum þykja ekki nauðsynlegar við afgreiðslu umsókna um greiðsluaðlögun.

Í 3. mgr. 4. gr. laganna er kveðið á um að umsókn skuldara um greiðsluaðlögun skuli meðal annars fylgja vottorð um hjúskaparstöðu og fjölskyldu. Hér er gert ráð fyrir að framangreind krafa falli brott úr ákvæðinu í samræmi við þær breytingar sem 13. gr. gerir ráð fyrir en þar er gert ráð fyrir að opinberum aðilum, þ.m.t. Þjóðskrá Íslands sé skylt að veita umboðsmanni skuldara þær upplýsingar sem umboðsmaður skuldara telur nauðsynlegar til að honum sé unnt að sinna starfi sínu samkvæmt lögunum. Er því gert ráð fyrir að umboðsmaður skuldara afli þessara upplýsinga frá Þjóðskrá Íslands þegar slíkt er talið nauðsynlegt að mati umboðsmanns.

Þá er lagt til að 5. mgr. 4. gr. laganna falli brott til samræmis við þær breytingar sem lagt er til að verði á 2. mgr. ákvæðisins sem og þær breytingar sem 13. gr. gerir ráð fyrir hvað varðar 5. gr. laganna. Þá þykir krafa um að samþykki skuldara þurfi að liggja fyrir þannig að umboðsmaður skuldara geti aflað nauðsynlegra upplýsinga, eins og kveðið er á um í umræddri 5. mgr. 4. gr. laganna, eðli málsins samkvæmt ekki samrýmast ákvæðum laga nr. 90/2018, um persónuvernd og vinnslu persónuupplýsinga.

Um 13. gr.

Í 1. mgr. 5. gr. laga um greiðsluaðlögun einstaklinga er kveðið á um að umboðsmaður skuldara skuli ganga úr skugga um að í umsókn skuldara komi fram allar nauðsynlegar upplýsingar og getur hann ef þörf krefur krafist þess að skuldari staðfesti upplýsingarnar með skriflegum gögnum. Í 2. mgr. sömu greinar er kveðið á um að umboðsmaður skuldara skuli auk þess sem um getur í 1. mgr. afla frekari upplýsinga sem hann telur geta skipt máli varðandi skuldir, eignir, tekjur og framferði skuldara, áður en hann tekur ákvörðun um hvort veita skuli heimild til að leita greiðsluaðlögunar. Jafnframt er kveðið á um að ef þörf krefur sé umboðsmanni skuldara heimilt að kalla skuldara eða aðra sem málið varðar á sinn fund til að afla upplýsinganna. Hér er lagt til að 2. mgr. laganna verði breytt þannig að kveðið verði með skýrum hætti á um að til að meta hvort skilyrði séu uppfyllt til samþykktar á umsókn um greiðsluaðlögun og til að fullnægja skilyrðum laganna, í tengslum við greiðsluaðlögunarumleitanir, nauðasamningsumleitanir og breytingar á samningi um greiðsluaðlögun, skuli umboðsmaður, ef þörf krefur að mati umboðsmanns, óska eftir öllum nauðsynlegum upplýsingum frá skuldara, opinberum aðilum og einkaaðilum, svo sem um tekjur, gjöld, eignir, skuldir, ábyrgðir, framfærslu- og húsnæðiskostnað og framferði skuldarans. Í því skyni að tryggja að mál sé nægjanlega upplýst áður en ákvörðun er tekin í því er gert ráð fyrir að umboðsmanni sé heimilt að óska eftir upplýsingum frá framangreindum aðilum jafnvel þótt umsókn eða önnur gögn málsins beri ekki með sér að þeir eigi kröfu á hendur skuldara. Jafnframt er gert ráð fyrir að framangreindum aðilum beri að veita umboðsmanni skuldara umbeðnar upplýsingar án endurgjalds búi þeir yfir þeim. Með opinberum aðilum er átt við öll stjórnvöld. Er gert ráð fyrir þessu þar sem forsenda þess að umboðsmaður skuldara geti sinnt hlutverki sínu samkvæmt lögunum er að kveðið sé á um víðtæka gagnaöflun embættisins þannig að yfirsýn náist yfir aðstæður þeirra einstaklinga sem leita eftir aðstoð hjá embættinu á grundvelli laganna. Má í þessu sambandi nefna upplýsingar um tekjur viðkomandi, hvort sem er að ræða tekjur vegna vinnu eða aðrar tekjur, svo sem bætur, styrki, greiðslur úr lífeyrissjóði, meðlagsgreiðslur eða opinbera fjárhagsaðstoð svo og aðrar upplýsingar sem geta gefið heildarmynd af fjárhag og aðstæðum skuldara, s.s. upplýsingar um heilsufar, félagslegar aðstæður og upplýsingar sem varða sakfellingar í refsimálum og refsiverð brot. Þá má jafnframt nefna hverjar þær upplýsingar sem upplýst geta um aðstæður sem geta komið í veg fyrir að greiðsluaðlögun verði heimiluð, s.s. hvort skuldari hafi, í eigin nafni eða í fyrirsvari fyrir félag, bakað sér skuldbindingu sem einhverju nemur miðað við fjárhag hans með háttsemi sem varðar refsingu. Lagt er til að framangreind upplýsingaöflun umboðsmanns skuldara sé háð því skilyrði að hún sé að hans mati nauðsynleg þannig að umboðsmaður geti sinnt hlutverki sínu samkvæmt lögunum.

Breyting þessi þykir nauðsynleg eftir gildistöku laga nr. 90/2018, um persónuvernd og vinnslu persónuupplýsinga. Ekki er þó gert ráð fyrir að vísað sé sérstaklega til laga um persónuvernd og vinnslu persónuupplýsinga, þar sem að þau lög gilda almennt um öll tilvik þar sem persónuupplýsingar og vinnsla þeirra er þess eðlis að tilvikin falla undir gildissvið þeirra laga.

Um 14. gr.

Í 1. málsl. 1. mgr. 26. gr. laga um greiðsluaðlögun einstaklinga er kveðið á um að kröfu um breytingu á samningi um greiðsluaðlögun skuli beint til umboðsmanns skuldara með skriflegu erindi. Í 2. málsl. ákvæðisins er kveðið á um að umboðsmaður skuldara sendi aðilum sem málið varðar fram komið erindi og kalli eftir nauðsynlegum upplýsingum. Hér er gert ráð fyrir að við umræddan 2. málsl. verði bætt tilvísun í 5. gr. laganna þannig að ljóst sé í hverju umrædd upplýsingaöflun umboðsmanns skuldara skuli felast, sbr. þær breytingar sem 13. gr. gerir ráð fyrir að verði á 5. gr. laganna.

Um 15. gr.

Í 3. mgr. 4. gr. laga um fjárhagsaðstoð til greiðslu tryggingar fyrir kostnaði vegna gjaldþrotaskipta er kveðið á um að umboðsmanni skuldara sé heimilt, að fengnu skriflegu samþykki umsækjanda, að afla nauðsynlegra gagna frá opinberum aðilum, sem og þekktum lánadrottnum. Jafnframt er kveðið á um að umræddum aðilum sé skylt að veita umboðsmanni skuldara umbeðin gögn. Hér er gert ráð fyrir að í stað umræddrar 3. mgr. 4. gr. laganna komi tvær nýjar málsgreinar þar sem kveðið verði á um að umboðsmanni skuldara beri að ganga úr skugga um að í umsókn skuldara komi fram allar nauðsynlegar upplýsingar og skuli umboðsmaður óska eftir öllum nauðsynlegum upplýsingum frá skuldara opinberum aðilum og einkaaðilum, svo sem um tekjur, gjöld, eignir, skuldir, ábyrgðir, framfærslu- og húsnæðiskostnað og framferði umsækjanda til þess að meta hvort skilyrði laganna séu uppfyllt til samþykktar á umsókn. Í því skyni að tryggja að mál sé nægjanlega upplýst áður en ákvörðun er tekin í því er gert ráð fyrir að umboðsmanni sé heimilt að óska eftir upplýsingum frá framangreindum aðilum jafnvel þótt umsókn eða önnur gögn málsins beri ekki með sér að þeir eigi kröfu á hendur skuldara. Jafnframt er gert ráð fyrir að framangreindum aðilum beri að veita umboðsmanni skuldara umbeðnar upplýsingar án endurgjalds búi þeir yfir þeim. Með opinberum aðilum er átt við öll stjórnvöld. Er gert ráð fyrir þessu þar sem forsenda þess að umboðsmaður skuldara geti sinnt hlutverki sínu samkvæmt lögunum er að kveðið sé á um víðtæka gagnaöflun embættisins þannig að yfirsýn náist yfir aðstæður þeirra einstaklinga sem leita eftir aðstoð hjá embættinu á grundvelli laganna. Má í þessu sambandi nefna upplýsingar um tekjur viðkomandi, hvort sem er að ræða tekjur vegna vinnu eða aðrar tekjur, svo sem bætur, styrki, greiðslur úr lífeyrissjóði, meðlagsgreiðslur eða opinbera fjárhagsaðstoð svo og önnur gögn sem geta gefið heildarmynd af fjárhag og aðstæðum skuldara, s.s. upplýsingar um heilsufar, félagslegar aðstæður og upplýsingar sem varða sakfellingar í refsimálum og refsiverð brot. Þá má jafnframt nefna hverjar þær upplýsingar sem upplýst geta um aðstæður sem geta komið í veg fyrir að fjárhagsaðstoð verði veitt, s.s. hvort skuldari hafi, í eigin nafni eða í fyrirsvari fyrir félag, bakað sér skuldbindingu sem einhverju nemur miðað við fjárhag hans með háttsemi sem varðar refsingu. Lagt er til að framangreind upplýsingaöflun umboðsmanns skuldara sé háð því skilyrði að hún sé að hans mati nauðsynleg þannig að umboðsmaður geti sinnt hlutverki sínu samkvæmt lögunum. Í ljósi þess að gert er ráð fyrir að í ákvæðinu komi fram að umboðsmanni skuldara sé heimilt að afla allra upplýsinga sem nauðsynlegar eru þannig að umboðsmaður geti sinnt hlutverki sínu samkvæmt lögunum, sbr. fyrirhugaðar breytingar á 3. mgr. ákvæðisins, þykir krafa um að samþykki skuldara þurfi að liggja fyrir þannig að umboðsmaður skuldara geti aflað nauðsynlegra gagna frá opinberum aðilum, sem og þekktum lánadrottnum, eins og kveðið er á um í umræddri 3. mgr. 4. gr. laganna, eðli málsins samkvæmt ekki samrýmast ákvæðum laga nr. 90/2018, um persónuvernd og vinnslu persónuupplýsinga og því er ekki gert ráð fyrir slíku samþykki hér.

Breyting þessi þykir nauðsynleg eftir gildistöku laga nr. 90/2018, um persónuvernd og vinnslu persónuupplýsinga. Ekki er þó gert ráð fyrir að vísað sé sérstaklega til laga um persónuvernd og vinnslu persónuupplýsinga, þar sem að þau lög gilda almennt um öll tilvik þar sem persónuupplýsingar og vinnsla þeirra er þess eðlis að tilvikin falla undir gildissvið þeirra laga..

Um 16. gr.

Í greininni eru lagðar til breytingar á 57. gr. laga um félagsþjónustu sveitarfélaga nr. 40/1991, sem nú orðast svo: „Öflun ganga og upplýsinga skal unnin í samvinnu við skjólstæðing og leitað eftir samþykki hans þar sem því verður við komið.“ Er ákvæði þetta óbreytt síðan lögin voru sett 1991 og því barn síns tíma. Í ljósi þeirra auknu krafna sem nýja persónuverndarreglugerðin gerir er lagt til að í stað núgildandi ákvæðis verði greinin orðuð þannig að félagsmálanefndum og starfsmönnum þeirra verði heimilt að kalla eftir gögnum frá nánar tilteknum aðilum eftir því sem við á, að því marki sem nauðsynlegt er vegna vinnslu umsókna um aðstoð og þjónustu samkvæmt lögunum. Eru þessir aðilar helstir Vinnumálastofnun og Tryggingarstofnun ríkisins vegna t.d. mats á vinnufærni og stöðu á vinnumarkaði eða vegna örorku, Ríkisskattstjóri vegna fjárhagsaðstoðar og Útlendingastofnun, þegar um er að ræða t.d. flóttafólk eða umsækjendur um alþjóðlega vernd. Þá er lagt til að heimilt verði að kalla eftir upplýsingum frá menntastofnunum m.a. vegna umsókna um námsstyrki og sérstakan húsnæðisstuðning. Þá er lagt til að framangreindum aðilum verði gert skylt að afhenda upplýsingar berist beiðni þess efnis.

Að lokum er lagt til að heimilt verði að óska eftir læknisvottorði þegar óskað er eftir aðstoð vegna veikinda, slysa eða sambærilegra ástæðna.

Um 17. gr.

Í greininni er lagt til að 2. mgr. 62. gr. laga um félagsþjónustu sveitarfélaga falli brott en þar segir núna: „Þegar málefni skjólstæðings er til meðferðar hjá fleiri en einni stofnun skal m það höfð samvinna milli þeirra og veittar gagnkvæmar upplýsingar eftir því sem nauðsynlegt er, þó þannig að gætt sé trúnaðar gagnvart skjólstæðingi.“ Ráðuneytið telur að breytingar þær sem lagðar eru til í 15. gr. nái yfir þá upplýsingamiðlum sem kveðið er á um í ákvæðinu.

Um 18. gr.

Í greininni eru lagðar til nokkrar breytingar á 7. gr. laga um Greiningar- og ráðgjafastöð ríkisins nr. 83/2003 en hún fjallar um þagnarskyldu starfamanna og meðferð persónuupplýsinga. Í a-lið greinarinnar er lögð til orðalagsbreyting á 2. mgr., sem fjallar um trúnað, þagnarskyldu, vaðveislu persónuupplýsinga, upplýsingagjöf og afhendingu gagna, þannig að í stað orðsins „meðferð“ komi „vinnsla“ til samræmis við heiti nýrra persónuverndarlöggjafar og lagt til að bætt verði tilvísun í persónuverndarlög til viðbótar tilvísun í lög um réttindi sjúklinga og lög um heilbrigðisstarfsmenn.

Þá er í b-lið lagt til að við greinina bætist tvær nýjar málsgreinar, sem verði 3. og 4. ggr. Lagt er til að í 3. mgr. verði kveðið með skýrari hætti á um heimild stofnunarinnar til að afla og vinna með persónuupplýsingar vegna starfa sinna. Þá er sérstaklega kveðið á um til hvaða þjónustuveitenda henni er heimilt að miðla upplýsingum en það er þeir aðilar sem bera ábyrgð á þjónustu við fatlað fólk sem þarf oft samþætta þjónustu margra kerfa og helgast það af mikilvægi þess að þessir aðilar geti unnið saman og tryggt þá samfellu í þjónustu og vinnubrögðum sem þarf. Þá er lagt til að í 4. mgr. verði kveðið á um að stofnunin skuli halda skrá yfir þá sem njóta þjónustu hennar í þeim tilgangi að hafa yfirsýn yfir stærð hópsins, bæta þjónustu og gæði hennar og hafa eftirlit með henni, sem og til tölfræðivinnslu og vísindarannsókna. Slíkar upplýsingar er mikilvægar vegna stefnumótunar í málaflokknum sem og fyrir stjórnvöld til þess að sinna eftirliti með þeirri þjónustu sem veitt er. Samskonar heimild er að finna í 1. mgr. 6. gr. laga um þjónustu- og þekkingarmiðstöð fyrir blinda, sjónskerta og einstaklinga með samþætta sjón- og heyrnarskerðingu, nr. 160/2008.

Um 19. gr.

Greinin þarfnast ekki skýringa.

Um 20. gr.

Greinin þarfnast ekki skýringa.